حملة هنرى الساتت ، حمله صليبيه قادها هنرى الساتت ملك المانيا سنة 1197 بعد فشل الحمله الصليبيه التالته فى استرجاع بيت المقدس اللى استولى عليه صلاح الدين الأيوبي سنة 1187. انتهت الحمله الصليبيه التالته بعمل اتفاقية سلام بين صلاح الدين الايوبى و ريتشارد قلب الأسد اتعرفت بإسم " صلح الرمله " قننت وجود الصليبيين فى مدن ساحليه فى شرق البحر المتوسط لكن ما اديتهومش القدس ، الاتفاقيه اعترض عليها غربيين بحجة ان ريتشارد اتصالح مع ملك مسلم و اتنازل له عن بيت المقدس ، و اعترض عليها مسلمين بحجة ان صلاح الدين قنن الوجود الصليبى على سواحل الشام و باع القضيه. لما اتوفى صلاح الدين (1193) كانت الهدنه ساريه و مدها ابنه الملك العزيز عثمان لمدة سنه لغاية نص سنة 1196. فى الفتره دى نادى البابا انوسينت التالت بتجهيز حمله صليبيه جديده تسترجع بيت المقدس لكن انجلترا و فرنسا كانو مشغولين فى نزاعات و الحرب قايمه بينهم ، فمااستجابش لدعوة البابا غير هنرى الساتت ملك المانيا. بدإت الحمله من شواطىء ايطاليا و وصلت عكا فى اواخر سنة 1197 لكن هنرى دى شمپانى ملك مملكة بيت المقدس مارحبش بيها و قام نزاع بين الحمله و الصليبيين المقيمين فقدر المسلمين انهم ينتصرو و اتوفى هنرى الساتت فى 28 سبتمبر 1197 فرجعت الحمله على اوروبا بعد ما فشلت.